Space Jam: Uusi legenda

Space Jam: Uusi Legenda () on vuonna 2021 ensi-iltansa saanut yhdysvaltalainen urheilukomedia, jonka on ohjannut Malcolm D. Lee ja käsikirjoittaneet Juel Taylor, Tony Rettenmaier, Keenan Coogler ja Terese Nance. Elokuva on jatkoa vuoden 1996 elokuvalle Space Jam ja sen pääosissa ovat LeBron James, Don Cheadle, Khris Davis, Sonequa Martin-Green ja Cedric Joe. Elokuvassa esiintyvät Looney Tunes -hahmoista muun muassa Väiski Vemmelsääri, Repe Sorsa, Lola Vemmelsääri, Marvin Marsilainen, Tipi, Sylvesteri ja Speedy Gonzales sekä myös muutamia Looney Tunesin ulkopuolisia Warner Brosin medioista tuttuja hahmoja.

Elokuva julkaistiin teattereissa ja HBO Maxissa 16. heinäkuuta 2021.

 Juoni 

Vuonna 1998 nuori LeBron James osallistuu nuorisoliigan koripallo-otteluun. Hänen ystävänsä Malik antaa hänelle Game Boyn, jota LeBron alkaa pelata, kunnes valmentaja vaatii häntä keskittymään peliin. LeBron epäonnistuu viime hetken heitossa ja saa moitteita keskittymättömyydestä. Häpeissään hän hylkää Game Boyn.

Nykyajassa LeBron kannustaa poikiaan, Dariusta ja Dominicia, ryhtymään koripalloilijoiksi. Dariuksen kanssa yritykset onnistuvat, mutta Dominic "Dom", haluaa kehittyä videopelien tekijäksi. LeBron, Malik ja Dom kutsutaan Warner Bros. studioille keskustelemaan elokuvasopimuksesta. LeBron hylkää tarjouksen, mutta Dom kiinnostuu studion ohjelmistosta, erityisesti tekoälystä nimeltä Al-G Rhythm. LeBron ja Dom riitelevät, ja LeBron paljastaa kaunansa omaa isäänsä kohtaan saamastaan kasvatuksesta. Sillä välin Al-G, joka on tullut itse tietoiseksi ja haluaa enemmän huomiota maailmassa, houkuttlelee LeBronin ja Domin palvelinhuoneeseen ja vangitsee heidät digitaaliseen maailmaan nimeltä "Warner Bros. Serververse."

Al-G ottaa Domin vangiksi ja käskee LeBronia kokoamaan koripallojoukkueen kilpailemaan hänen omaansa vastaan, vapauttaen heidät vain voiton tapauksessa. LeBron lähetetään Tune Worldiin, jostä hän löytää vain Väiski Vemmelsäären; muut Looney Tunes -hahmot ovat jättäneet maailman AI-G:n houkuttelemina. LeBron ja Väiski matkustavat Marvinin avaruusaluksella eri maailmoihin etsimään ja värväämään muut Looney Tunes - hahmot joukkueeseensa, Tune Squadiin. Samaan aikaan Al-G manipuloi Domia rakentamaan uudelleen hänen videopelinsä, Dom Ballin, Serverversen sisälle. He luovat erittäin vahvan joukkueen, jota Al-G aikoo käyttää LeBronia vastaan. 

Tune Worldissa LeBron yrittää opettaa Tune Squadille perinteistä koripalloa, mikä saa Väiskin protestoimaan. He kohtaavat AI-G:n joukkueen, Goon Squadin, joka koostuu oikeiden koripalloilijoiden perusteella tehdyistä avatar-hahmoista ja jota Dom johtaa. Al-G muuttaa Tune Worldin ja muut Looney Tunes -hahmot CGI-muotoon, striimaa ottelun suorana ja vangitsee oikean maailman ihmisiä, mukaan lukien LeBronin perheen, Serververseen. Al-G uhkaa poistaa Looney Tunesit ja vangita katsojat ikuisesti, jos Goon Squad voittaa.

Goon Squad käyttää supervoimia kerätäkseen valtavia "tyylipisteitä" ja johtaa puoliajalla 1039-37. LeBron tajuaa virheensä ja sallii Looney Tunesin käyttää sarjakuvafysiikkaansa toisella puoliajalla. He tekevät huiman nousun ja ottavat johdon. Aikalisällä LeBron pyytää Domilta anteeksi, ettei kuunnellut tämän ideoita. Dom antaa anteeksi ja liittyy Tune Squadiin.

AI-G ottaa pelin hallintaansa ja esittelee uuden kyvyn nollata Tune Squadin pisteet, mikä tekee jatkosta lähes toivotonta. Kymmenen sekuntia ennen loppua Tune Squad on yhden pisteen tappiolla ja pyytää aikalisän. LeBron muistaa bugin Dom Ballin koodissa: kun tietty liike tehdään, hahmo poistetaan ja peli kaatuu. LeBron aikoo tehdä liikkeen itse, luottaen siihen, ettei häntä voi poistaa, koska hän on oikea ihminen. Kuitenkin Väiski sieppaa syötön ja tekee liikkeen itse, uhraten itsensä. Väiski, Al-G ja Goon Squad poistetaan, kun taas LeBron tekee voittokorin Domin avustuksella. Looney Tunes ja Serververse palautetaan entiselleen ja LeBron sekä muut oikean maailman katsojat palaavat kotiin.

Viikkoa myöhemmin LeBron sallii Domin osallistua E3-pelitapahtuman suunnitteluleirille kunnioittaen tämän toiveita. Hän kohtaa Väiskin joka paljastaa, että hänen sarjakuvafysiikkansa ansiosta hän pystyi palaamaan henkiin ja myös muut Looney Tunes -hahmot ovat saapuneet oikeaan maailmaan. LeBron, joka on hyväksynyt Looney Tunesit osaksi perhettään, antaa heidän asua tilapäisesti kanssaan.

 Näyttelijät 
 Alkuperäiset 

 Suomenkieliset 

Suomenkielisen version ohjauksesta vastaa Joonathan Kettunen ja käännöksestä Janette Ikäheimonen.Tiedot perustuvat elokuvan lopputeksteihin

 Vastaanotto 
Space Jam: A New Legacy sai kriitikoilta pääasiassa negatiivisia arvioita. Jordan Williamsin mukaan suurin osa kritiikistä kohdistui elokuvan "hauskuuden ja vilpittömän kepeyden puutteeseen, ylikorostettuun Warner Brosin brändin mainostamiseen, pettymykseen julkkis- ja NBA-roolituksissa sekä elokuvan kahden tunnin kestoon verrattuna alkuperäisen 87 minuuttiin."

Rotten Tomatoesissa elokuvan hyväksyntäprosentti on 25% (229 arvostelun perusteella) ja keskiarvo 4,4/10. Sivuston arvosteluyhteenveto kuuluu: "Huolimatta LeBron Jamesin parhaista yrityksistä tehdä Tune Squadista voittajajoukkue, Space Jam: A New Legacy vaihtaa edeltäjänsä hullunkurisen metahuumorin uuvuttavaan brändättyyn mainospläjäykseen."

Metacriticissä elokuvan pistemäärä on 36/100 (46 kriitikon arvio), mikä tarkoittaa "yleisesti epäsuotuisia arvioita." CinemaScore-yleisökyselyssä elokuva sai arvosanaksi A– (asteikolla A+-F), saman kuin alkuperäinen Space Jam. PostTrakin mukaan 78 % katsojista antoi elokuvalle positiivisen arvion ja 58% suosittelisi sitä varmasti muille.

 Yksittäisiä arvioita: 

 A.A. Dowd (The A.V. Club) antoi arvosanan C– ja sanoi elokuvan olevan "kimaltava CGI-romuläjä cameoja, kuluneita opetuksia ja vanhentuneita nettivitsejä."
 James Marsh antoi 1/5 tähteä ja kritisoi räikeää tuotesijoittelua, joka hänen mukaansa karkottaa sekä NBA:n että Looney Tunesin faneja. Hän kutsui elokuvaa "perhekomediaksi, josta puuttuvat naurut" ja piti sitä "tyhjänä ja kyynisenä kokemuksena".
 Wenlei Ma antoi 2,5/5 tähteä ja arvosteli Warner Brosin omaisuuden liiallista mainostamista.
 Alonso Duralde (TheWrap) sanoi, että elokuva ei sisällä kunnollisia vitsejä edes Looney Tunes -hahmoille.
 Johnny Oleksinski (New York Post) antoi 1/4 ja kirjoitti "Väärinymmärrettyjen jatko-osien joukossa A New Legacy on siellä missä Paul Blart: Mall Cop 2 ja Little Fockers."

Joe Pytka, alkuperäisen Space Jamin ohjaaja, ilmaisi inhoavansa elokuvaa. Hän muun muassa vertasi LeBron Jamesia Michael Jordaniin, joka oli 1990-luvulla huomattavasti tunnetumpi hahmo. Pytka kritisoi myös uuden elokuvan tarinaa, näyttelijäkaartia ja soundtrackia, pitäen niitä alkuperäistä heikompina. Hänen mielestään Väiski Vemmelsäären rooli oli "sydäntäsärkevä". Pytka oli jo vuonna 2016 kritisoinut ajatusta jatko-osasta, pitäen sitä "naurettavana", vaikka mukana olisi ollut LeBron James tai Steph Curry, koska hänen mukaansa kumpikaan ei ole "ylimaallinen hahmo" kuten Jordan.

 Huomioita 

 Lähteet 

 Aiheesta muualla 

Luokka:Looney Tunes -elokuvat
Luokka:Vuoden 2021 yhdysvaltalaiset elokuvat
Luokka:Yhdysvaltalaiset komediaelokuvat
Luokka:Koripalloelokuvat
Luokka:Warner Brosin elokuvat
Luokka:HBO Max -alkuperäiselokuvat